《游石桥岩并内岩》
清代·光聪诚

白岳辟西户，石磴几盘纡。山穷敞绣塍，缘隰陟崎岖。

丹岩突兀耸，赤城霞不如。太古余溜痕，赭黑交相于。

壁有青龙蛰，倒挂颔垂珠。神彩宛飞动，苔藓绕其躯。

山势忽幻形，长桥跨清虚。广度三百弓，高建五丈旟。

中摇一峰影，窈窕似名姝。青青千琅玕，暮倚容更殊。

搜奇越长桥，内岩何沮洳。岩端洒霜雪，炎夏凉衣裾。

在昔甘泉子，辟堂此读书。堂圮易梵刹，刹更倾颓余。

人事有兴废，林壑无终初。我来乐斯丘，箴言谢卫蘧。

作者简介：光聪诚，字存之，桐城人。诸生，官太常寺丞。有《间斋诗集》。